Brian Mikkelsen (KF), 2009-05-07:
Jeg vil gerne indledningsvis takke de retspolitiske ordførere for synes jeg - en meget positiv modtagelse af regeringens bandepakke.
Det er vigtigt, at Folketinget kan stå sammen om utvetydigt og markant at sige fra over for de voldelige elementer, som styrer bandekonflikten, og som har skabt frygt og utryghed blandt almindelige borgere rundtomkring i Danmark.
Høringsrunden har jo vist, og det har et par af ordførerne jo også været inde på, at der på nogle punkter her er tale om et kontroversielt lovforslag, fordi det er nogle meget skrappe regler, der foreslås, og nogle af dem kan være svære at anvende i praksis, men sagen er jo den, at vi befinder os i en ekstraordinær situation, og denne ekstraordinære situation fordrer også ekstraordinær handling.
Det er regeringens opfattelse, at lovforslaget er et nødvendigt led i den samlede indsats for at få sat en stopper for skyderierne og i sidste ende forhåbentlig også for bandekonflikten.
Det er også årsagen til, at vi foreslår noget så ekstraordinært, som at det er dobbelt op for banderelateret kriminalitet.
Hvis man har begået vold, siger vi dobbelt op; ved mord siger vi højere straf, hvis det normalt ligger på 12-14 år, får man livstid; og det samme i tilfældet om minimumsstraf for besiddelse af våben på offentlige gader, 1 års fængsel op til 6 års fængsel; zoneforbud, fordi vi ikke vil have, at små bandevagter skal genere almindelige mennesker, giver fængselsstraf første gang, man overtræder det; tredobling af straffen for at genere af ambulancefolk, redningsfolk, som kommer ud og hjælper mennesker, som er kommet i nød.
Vi vil simpelthen ikke finde os i det, og vi vil sende et signal fra samfundets side om, at det ikke er acceptabelt.
Det samme gælder spørgsmålet om, at det her nu giver mulighed for bedre aflytning, bedre mulighed for ransagning for politiet, fordi vi vil give politiet de optimale metoder til at få efterforsket den her form for kriminalitet og stoppet de uroligheder, som bandekonflikten har medført.
Vi giver bedre mulighed for hurtigere varetægtsfængsling.
Vi skærper i det hele taget alle reglerne på det her område.
Vi giver også bedre mulighed for, at politiet kan give dusør i forbindelse med konflikten her.
Vi bruger kort sagt hele paletten af initiativer, samtidig med at vi har en solid dokumentation for, at vi laver et stærkt kriminalpræventivt arbejde for at forhindre tilgangen til de kriminelle bander.
Men her har vi altså at gøre med mennesker, som ikke er modtagelige for almindelig sund fornuft, og der hjælper én ting: Det er politiets indsats.
Og det er, at politiet får fanget dem og får sat dem i fængsel i den tid, som det nu engang tilkommer dem i forhold til, hvad dommeren har dømt ud fra de paragraffer, som vi har vedtaget herinde i Folketinget, og der lægger vi altså op til at stramme de paragraffer meget.
Så afslutningsvis vil jeg sige, at jeg er glad for den store opbakning, der er til regeringens bandepakke.
Det er nødvendigt, det er ekstraordinært, det er skarpt, men det er også nødvendigt, i den situation som vi er i lige nu på Nørrebro.
Jeg tror personligt på, at højere straffe hjælper, jeg tror også, at højere straffe for besiddelse af skydevåben hjælper, og det er derfor, at man skal opfatte det her som forskellige faser.
Det er rigtigt, at sidste gang vi lavede en ændring, var ændringen, at vi nu gik fra 6 måneders fængsel for besiddelse af skydevåben op til 4 år.
Nu ændrer vi det fra 1 år op til 6 år, og det gør vi, fordi det har en effekt.
Personligt tror jeg nok, at det er det, der har den største effekt i regeringens bandepakke, nemlig, at vi nu får de kriminelle, der bruger våben, ud af cirkulation, at vi får dem i fængsel.
Jeg kan nævne, at i perioden fra 1. juli 2008 til 1. maj 2009 er der beslaglagt, konfiskeret 170 skydevåben i København.
Og alene i den sidste måneds tid, hvor politiet virkelig har intensiveret indsatsen, har den massive bandeindsats ført til over 600 sigtelser.
Alle de her ting betyder jo, at når vi får vedtaget regeringens bandepakke i Folketinget - af et bredt flertal, kan jeg jo konstatere - har vi mulighed for at få buret de her folk inde i længere tid, så de ude af cirkulation og ikke kan genere andre mennesker.